《寄程安抚》
宋代·陈造

归袖翩翩去谁御，篝灯荧荧翳复吐。
取道言从草市西，问津更访修竹坞。
残梦欻过均州山，杀更尚数襄阳鼓。
盎盎屯云连远岫，剪剪北风斜细雨。
袖手缩颈寒可胜，羡杀昨宵宿僧宇。
伏龙一炊随分饱，小市居民无醢脯。
孔明栖遁此其地，有庙才馀十里所。
侧望缚足欠一往，不得持杯吊忠甫。
鹿门三岘率如此，何者不为积阴阻。
行行野香间幽艳，晤对未用嗟无侣。
栎林森疎陂渌净，江梅水仙争媚妩。
殿秋迎腊太早计，花神今岁良夸诩。
黄堂交笔为尔吟，题品再三犹记不。
天涯骤作悬麻势，但听人家拥炉语。
寂寂关门唤大应，青钱可能沾重糈。
夺炀争席吾敢校，定知楚俗轻羁旅。
土风人情管头好，不比阳阿辄相遻。
馈浆亦有白首翁，束緼乃得青裙女。
推枕每被荒鸡催，捉鞭动与寒雁伍。
东村西里无乾地，上山下山泥油股。
隶厮任辇起复僵，登顿连朝吾愧汝。
空荒颇怪人迹绝，撩乱俄惊雪花舞。
搅絮铺盐疑变幻，寒壑漫山太荧侮。
瀰漫六幕眩明灭，梦汞两间迷仰俯。
山川映带巧装镂，林薮斓斑几纂组。
麋鹿廖骤鸟乌骇，颉颃猎夫布置罟。
脚毛罥羽不遗力。割鲜倒瓶供快茹。
人间壮观今创见，城市蔽亏无此睹。
跨驴索句信能事，还忆词坛有盟主。
风云月露溢缃素，膏馥芳鲜存肺腑。
大笔轩轩轧时杰，新篇衮衮流乐府。
击节长哦风为传，吮漱天籁含宫羽。
雪神风师底颜面，解渠严冷聊夸与。
雾扫天开一弹指，烛龙扬辉上琼圃。
劳勤惬快初不意，倏忽起灭嗟如许。
及兹追悔前两日，浪唶萍蓬悲兕虎。
谷成重到昔所安，令昔存旧犹比数。
黄昏剥啄门为启，盘卧肥羊榼佳醑。
他时回首追陈迹，可无甲子记毫楮。
岁乘赤蛇月就盈，中浣之后厥壬午。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。